2)

Usaldusisiku kohustused: i) esitada komisjonile oma esimeses aruandes üksikasjalik tööplaan, milles kirjeldatakse, kuidas ta kavatseb otsusele lisatud kohustuste täitmise kontrollida; ii) kontrollida CGD restruktureerimiskava täielikku ja nõuetekohast rakendamist ja eriti selle järgmisi elemente: a) bilansimahu ja riskiga kaalutud varade vähendamine; b) äritegevuse piiramine; c) eelnevalt määratud tegevusaladel tegevuse lõpetamine; d) eelnevalt määratud tegevusaladel aktsiate müümine; e) tegevuse restruktureerimine Hispaanias; iii) kontrollida, kas CGD järgib äriühingu üldjuhtimist käsitlevas osas kirjeldatud põhimõtteid, kas tal on olemas tõhus ja piisav sisemine organisatsioon ning kas ta rakendab tegelikkuses nõuetekohaseid äritavasid. Sellel eesmärgil on usaldusisikul õigus: a) saada kõigi sisekontrolliasutuste koostatud aruannete koopiaid ning küsitleda omal äranägemisel mis tahes inspektorit või audiitorit, sõltumata tema juhtimiskohustustest. Järelevalve usaldusisik peab tagama, et i) alaliste inspektorite või kontrolöride/audiitorite soovitused on nõuetekohaselt täidetud ja ii) sisekontrolli avastatud puuduste kõrvaldamiseks koostatud tegevuskavasid rakendatakse. b) kontrollida regulaarselt CGD äripraktikat, pöörates erilist tähelepanu laenu- ja hoiusepõhimõtetele. Järelevalve usaldusisik vaatab läbi CGD eeskirjad viivislaenude restruktureerimise ja neile eraldiste tegemise kohta. CGD edastab järelevalve usaldusisikule kõik juhatusele esitatud riskiaruanded või kõik CGD krediidiriski hindamiseks koostatud analüüsid/hinnangud. Järelevalve usaldusisik teeb eespool nimetatud aruannete, vestluste ja vajadusel ka üksikute krediiditoimikute läbivaatamise põhjal iseseisvalt analüüsi ja viib läbi uurimisi. Selleks tuleb laenuanalüütikute ja riskijuhtimisametnike küsitlemise õigusega järelevalve usaldusisikule tagada vajadusel vaba ligipääs krediiditoimikutele. c) kontrollida regulaarselt, kuidas CGD juhtkond haldab nõudeid ja kohtuvaidlusi. Järelevalve usaldusisik tagab, et nõudeid ja kohtuvaidlusi hallatakse vastavalt CGD sisekontrolli raamistikus kindlaks määratud korrale ning CGD järgib tegevusala häid tavasid. Senises korras puuduste avastamisel teeb järelevalve usaldusisik kindlaks rakendamist vajavad parandusmeetmed. iv) kontrollida kõigi ülejäänud kohustuste täitmist; v) täita kõiki muid otsusele lisatud kohustuste dokumendiga usaldusisikule pandud ülesandeid; vi) teha CGD-le ettepanekuid meetmete kohta, mida ta peab vajalikuks, et CGD täidaks otsusele lisatud kohustusi; vii) võtta tegelike finantstulemuste võrdlemisel restruktureerimiskavas esitatud prognoosidega arvesse maksevõimet ja likviidsust käsitlevate eeskirjade muutumist; viii) esitada 30 päeva jooksul pärast iga kuuekuulise perioodi lõppu komisjonile, Portugali riigile ja CGD-le kirjaliku aruande projekt. Komisjon, Portugal ja CGD saavad projekti kohta viie tööpäeva jooksul kommentaare esitada. Viie tööpäeva jooksul pärast kommentaaride saamist peab usaldusisik koostama lõpliku aruande, võttes omal äranägemisel võimalikult suurel määral arvesse laekunud kommentaare, ning esitama selle komisjonile ja Portugalile. Alles pärast seda saadab usaldusisik lõpliku aruande eksemplari CGD-le. Kui aruande projekt või lõplik aruanne sisaldab teavet, mida ei ole lubatud CGD-le avaldada, saadetakse CGD-le ainult konfidentsiaalset teavet mittesisaldav aruande projekti või lõpliku aruande versioon. Usaldusisikul on rangelt keelatud esitada aruande mis tahes versioon Portugalile ja/või CGD-le enne, kui ta on selle esitanud komisjonile. Aruandes tuleb keskenduda usaldusisiku ametivolitustes sätestatud ülesannetele ning CGD kohustuste täitmisele, et komisjon saaks hinnata, kas CGD juhtimine on kooskõlas kohustustega. Vajadusel võib komisjon määrata aruandele täpsema käsitlusala. Lisaks nimetatud aruannetele esitab usaldusisik komisjonile viivitamatult kirjaliku teatise juhul, kui tal on põhjust arvata, et CGD ei täida käesolevaid kohustusi, ning saadab sama teatise mittekonfidentsiaalse versiooni CGD-le.